สถานทูตไทยในโปแลนด์และโรมาเนีย เดินหน้าช่วยเหลืออพยพคนไทยในประเทศยูเครนอย่างต่อเนื่อง
สถานเอกอัครราชทูต ณ กรุงวอร์ซอ รายงานความคืบหน้าการช่วยเหลือคนไทยในยูเครน(สถานะวันที่ 4 มีนาคม 2565) โดยระบุว่า คนไทยชุดที่ 4 จำนวน 16 คน จากประเทศโรมาเนียและชุดที่ 5 จำนวน 45 คน จากประเทศโปแลนด์ กำหนดเดินทางโดยเครื่องบินถึงประเทศไทยวันนี้ (5 มี.ค. 65)ช่วงบ่ายนี้ ทางสถานเอกอัครราชทูตฯ ได้นำคนไทย อีก 14  คน จากศูนย์ปฏิบัติการช่วยเหลือคนไทยในยูเครน เมืองลวิฟ อพยพเข้าประเทศโปแลนด์ และจัดที่พักในโรงแรมที่กรุงวอร์ซอ เพื่อเตรียมเดินทางกลับประเทศไทยในวันที่ 6 มีนาคม ขณะที่ สถานเอกอัครราชทูต ณ กรุงบูคาเรสต์ นำคนไทยจำนวน 6 คน จากเมืองมิโคลาอีฟ (Mykolaiv) และ 6 คนจากเมืองโอเดซา (Odessa) อพยพเข้าประเทศโรมาเนีย และจัดที่พักในโรงแรมที่กรุงบูคาเรสต์ เพื่อเตรียมเดินทางกลับประเทศไทย ในวันที่ 6 มีนาคมเช่นกันนอกจากนี้ สถานเอกอัครราชทูต ณ กรุงบูคาเรสต์ ได้ให้ความร่วมมือแก่สถานเอกอัครราชทูตสิงคโปร์ประจำประเทศเยอรมนี ในการอพยพชาวสิงคโปร์ จำนวน 2 คน (เป็นแม่และเด็กทารก) ออกจากเมืองโอเดซา ไปยังประเทศโรมาเนียด้วย